संचार एवं सूचना प्रौद्योगिकी मंत्रालय
सरकार ने अगले छह महीनों के लिए यानी जनवरी, 2023 तक भारत सरकार की मान्यता प्राप्त स्टार्ट-अप्स और एमएसएमई को स्वदेशी 5जी टेस्ट बेड का नि:शुल्क उपयोग करने की पेशकश की
अन्य हितधारकों के लिए यह सुविधा सामान्य दर पर उपलब्ध है
भारत में 5जी इकोसिस्टम को बढ़ावा देने और आत्मनिर्भर भारत व मेक इन इंडिया पहल के उद्देश्यों को प्राप्त करने के उद्देश्य से भारत सरकार ने जनवरी, 2023 तक यानी अगले छह महीनों के लिए भारत सरकार की मान्यता प्राप्त स्टार्ट-अप्स और एमएसएमई को स्वदेशी 5जी टेस्ट बेड के नि:शुल्क उपयोग की सुविधा देने का निर्णय लिया है। यह अन्य सभी हितधारकों के लिए बहुत ही सामान्य दर पर उपलब्ध है। भारत सरकार के दूरसंचार विभाग ने सभी 5जी हितधारकों से अनुरोध किया है कि वे नेटवर्क में अपने उत्पादों के तेजी से विकास और कार्यान्वयन को लेकर परीक्षण व सुविधा के लिए 5जी परीक्षण सुविधाओं और विशेषज्ञता का उपयोग करें। इन हितधारकों में उद्योग, अकादमिक, सेवा प्रदाता, अनुसंधान व विकास संस्थान, सरकारी निकाय और उपकरण निर्माता आदि हैं। इसके लिए इच्छुक हितधारक वेब पोर्टल- https://user.cewit.org.in/5gtb/index।jsp के माध्यम से 5जी टेस्ट बेड की पहुंच और उसका उपयोग करने के लिए आवेदन कर सकते हैं।
भारत की विशिष्ट जरूरतों को ध्यान में रखते हुए और 5जी को शुरू करने में अग्रणी होने को लेकर दूरसंचार विभाग  ने मार्च, 2018 में 224 करोड़ रुपये की कुल लागत से भारत में 'स्वदेशी 5G टेस्ट बेड' स्थापित करने के लिए बहु- संस्थान सहयोगी परियोजना के लिए वित्तीय अनुदान को मंजूरी दी थी। इस परियोजना में आठ सहयोगी संस्थाने हैं। इनमें आईआईटी  मद्रास, आईआईटी- दिल्ली, आईआईटी- हैदराबाद, आईआईटी बॉम्बे, आईआईटी कानपुर, आईआईएससी बैंगलुरू, सोसाइटी फॉर एप्लाइड माइक्रोवेव इलेक्ट्रॉनिक्स इंजीनियरिंग एंड रिसर्च  और सेंटर ऑफ एक्सीलेंस इन वायरलेस टेक्नोलॉजी  हैं।
माननीय प्रधानमंत्री श्री नरेन्द्र मोदी ने राष्ट्र को स्वदेशी 5G टेस्ट बेड 17 मई 2022 को समर्पित किया था। एक वेब आधारित पोर्टल  को भी टेस्ट बेड की पहुंच और उपयोग के लिए डिजाइन किया गया है।
5जी टेस्ट बेड पांच स्थानों पर उपलब्ध है। सीईडब्ल्यूआईटी/आईआईटी मद्रास में एकीकृत टेस्ट बेड और अन्य टेस्ट बेड आईआईटी दिल्ली, आईआईटी हैदराबाद, आईआईटी कानपुर और आईआईएससी बैंगलुरू में हैं। सीईडब्ल्यूआईटी/आईआईटी मद्रास आरएएन स्तर व पीएचवाई स्तर आदि और अन्य जांच उपकरणों के लिए विभिन्न परीक्षण सेवाओं के साथ एंड टू एंड टेस्ट बेड प्रदान करता है। आईआईटी हैदराबाद में जीएनबी परीक्षण, यूई परीक्षण, एंड टू एंड अंतर परिचालनीयता परीक्षण और एनबी-आईओटी परीक्षण की सुविधाएं हैं। वहीं, आईआईएससी बैंगलुरू वी2एक्स और 5जी ओपन-सोर्स टेस्ट बेड, आईआईटी कानपुर बेस-बैंड टेस्ट बेड और IIT दिल्ली एनबी- आईओटी और वीएलसी टेस्ट बेड की मेजबानी करता है।
एंड-टू-एंड टेस्ट बेड वैश्विक 3जीपीपी मानक और ओआरएएन मानक के अनुरूप है। स्वदेशी 5जी टेस्ट बेड एक ओपन 5जी टेस्ट बेड प्रदान करता है, जो भारतीय अकादमिक और उद्योग की अनुसंधान व विकास टीमों को उनके उत्पादों, प्रोटोटाइप, एल्गोरिदम को मान्य करने और विभिन्न सेवाओं का प्रदर्शन करने में सक्षम बनाता है। इसके अलावा यह भारत में और वैश्विक स्तर पर मानकीकरण को लेकर संभावित नई अवधारणाओं/विचारों पर काम करने के लिए अनुसंधान टीमों के लिए पूर्ण पहुंच प्रदान करता है। यह ग्रामीण ब्रॉडबैंड, स्मार्ट सिटी एप्लिकेशन और इंटेलिजेंट ट्रांसपोर्ट सिस्टम  जैसे भारतीय समाज के लिए महत्वपूर्ण अनुप्रयोगों/उपयोग के मामलों के प्रयोग और प्रदर्शन के लिए 5जी नेटवर्क की सुविधाएं प्रदान करता है। इसके अलावा यह भारतीय ऑपरेटरों को 5जी तकनीकों के कामकाज को समझने और उनके भविष्य के नेटवर्क की योजना बनाने में सहायता करेगा। इस स्वदेशी टेस्ट बेड का विकास भारत के 5जी तकनीक क्षेत्र में आत्मनिर्भर बनने और अब 5जी आत्मनिर्भर भारत की ओर अग्रसर होने के लिए एक महत्वपूर्ण उपलब्धि है।
यह टेस्ट बेड भारतीय स्टार्ट-अप्स, एमएसएमई, अनुसंधान व विकास, अकादमिक और उद्योग क्षेत्र के उपयोगकर्ताओं द्वारा विकसित व निर्मित किए जा रहे 5जी उत्पादों के परीक्षण और प्रमाणन के लिए स्वदेशी क्षमता प्रदान कर रहा है। इसके परिणामस्वरूप भारी लागत दक्षता और डिजाइन किए जाने में कम समय लगा है, जिसके चलते भारतीय 5जी उत्पादों के वैश्विक स्तर पर बाजार में प्रतिस्पर्धी बनने की संभावना है।
इस टेस्ट बेड के विकास के परिणामस्वरूप कई 5जी तकनीकों/आईपी का विकास हुआ है, जो उद्योग की प्रमुख हस्तियों के लिए प्रौद्योगिकी हस्तांतरण को लेकर उपलब्ध हैं। यह उद्योग की कंपनियों को भारत में 5जी की सुचारू और त्वरित कार्यान्वयन की सुविधा प्रदान करेगा।